# Kolladenn he vam

| Kolladenn he vam | Kimiad (Tiryr ha Melibee) ► |
* Un autrou bras demeus a Frans,
* Den a vadou, den a noblans,
* En devo eur mab eus ar guëlla,
* Penner ïaouank c’huëc’h pe seïz vloa ;
* Pautrik beo bras ha corf grèt mad,
* Lem a speret hak a lagad,
* Chautou poudek, eb krina tam,
* Evel ar ros, rus, guenn ha flam.
* Karantezus ha paut seder,
* Skeldr a vouës a mestr kauséer.
* Gant neubeutoc’h a siou mad
* Eur mab a charmjè mam a tad.
* Evel-se ivez he voa karet
* Ar mab ïaouank hak admiret.
* Nak a beurs tad nak a beurs mam
* Eus a netra n’enn dije blam,
* Leset he voa da heuill he benn
* Evel ma vez eur golladen.
* Un deiz couseoude ec’h arruas
* Tra na voa arruët biskoas,
* Ma rankas an tad kontrolia
* He vab, hak hen humilia.
* N’eus mar abed Eskop ar vro,
* Ho veza deut d’ober he dro
* Evit goëlet he eskopti,
* A ziskennas hen ho zi,
* Ha gant-an kals a gompanniunès,
* Tud a ilis ha tud a les.
* Goëlad a rèd var fass pephini
* Penaus ne voad ket disourssi,
* Dre ma tostaë poënt al leïn,
* Evit renka kement a dreïn.
* An daul a voa hir ha ledan,
* Evelkent he voa re vian
* Evit gallout lakad ont-hi
* Kement-all a dud e zibri.
* An autrou pa velas henkter
* A zistroas eus he benner
* Hak a lavaras : Na vez quet prop
* Lakat eus taul gant an Eskop
* Eur paut divarv evel dout-te,
* Sel mad eus baro an dud-se.
* Ha kè da leina, mar keres,
* Dar gheghin gant da vagherès.
* Ar paut, pa glevas kement-mân,
* N’ès ket kals a bostur ennân ;
* Ruz he teuas evel ar goad
* Betek guënnou he zaoulagat ;
* Commans a rès da gunudal,
* Prest he voa dija da ïudal.
* Ar vam, p’her c’hlevas ho tesoli,
* A ziredas d’her c’honsoli.
* Tao, emezi, te so paut-mad ;
* Neus fors petra lavaro da dad
* Te pezo aman un daul vian
* Eus p’hini he leini da unan
* Kals guëlloc’h evit pa vijès
* Eus taul gant ar gompanniunès.
* Mad, emezi, savit raktal
* Un daul dar paud en traon ar sal,
* Ha roit dezan, ma veo kontant,
* Kement tra hen deveo c’hoant.
* Evel-se he teuas a benn
* Da lakad peoc’h er golladenn.
* Ar pes he devoa lavarèt
* Eb koll amser a voë grèt.
* Roët he voë dezan da leïna
* Souben trempet, kik ha bara,
* Ragout, rost, diservich fin,
* Ha da efa chist ha guin.
* Eur c’haz bris a voa er sal
* Tro-var-dro ho tressëal,
* Hak a essëas gant he droad
* Chacha un tam divar he blad.
* Ar paut pa voa hen humor fall,
* Na voa ket en goût da farsal,
* Ha gant al loa ma voa ho tibri
* He skoas un taul var e fri.
* Ar c’has prim a ïès a drên
* Rak an taulik a vouë krên,
* Ha ma n’hên dije kiset buan
* Hen dije daou couls hac unan.
* En keït a mac’h ijè he benn,
* Ar paut a gomsas evelenn :
* Hit duse, emezan autrou kaz
* Da leïna eus an daul vras ;
* C’hui martese a vezo prop
* En tal va zad hak an eskop,
* Deoc’h-hu, nebaon, he veo grèt plass,
* Rak c’hui so baro var ho fass.
* Evel ma komse var bouës he benn
* He voe klevèt ar brezeghenn.
* Ar c’hoars a savas eus an daul,
* An oll a gave he voa draul ;
* Beleïenn ha tud a justis,
* Tout he kavent he voa iskhis
* Hen divije kenn abret
* Ar mabik kement a speret.
* A c’houde an tad hak ar vam
* Na haljont pelloc’h debri tam,
* Kement ho devoa a blijadur
* Ho klevat meuli ho c’hrouadur.
* Ar vam a grogas en he faut,
* A roas kant pok var he chaut,
* Ha mar boa arauk he c’holladenn,
* Goude he voë he idol krenn.